REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/121-18

1. jun 2018. godine

B e o g r a d

ZAPISNIK

12. SEDNICE ODBORA ZA ZAŠTITU ŽIVOTNE SREDINE,

ODRŽANE 1. JUNA 2018. GODINE

Sednica je počela u 11,02 časova.

Sednicom je predsedavala Ivana Stojiljković, predsednik Odbora.

Sednici su prisustvovali članovi Odbora: Milena Turk, Sonja Vlahović, Ivana Nikolić, Borka Grubor, Radoslav Cokić, Ljubinko Rakonjac, Snežana Bogosavljević Bošković, Duško Tarbuk i Nada Lazić, kao i Josip Broz, zamenik člana Ljubinka Rakonjca.

Sednici nisu prisustvovali članovi Odobra: Vladimir Petković, Miroslava Stanković Đuričić, Dejan Nikolić, Jasmina Karanac, Borislav Kovačević i Nenad Milić, kao ni njihovi zamenici.

Sednici su prisustvovali predstavnici Ministarstva zaštite životne sredine: državni sekretari Branislav Blažić i Ivan Karić, direktor Agencije za zaštitu životne sredine Filip Radović, pomoćnici ministra: Aleksandr Vesić (Sektor za upravljanje životnom sredinom) i Željko Pantelić (Sektor za nadzor i predostrožnost u životnoj sredini), Dragana Mehandžić, načelnik Odeljenja za upravljanje projektima finansiranih iz fondova EU i međunarodne pomoći -Sektor za strateško planiranje i projekte, Sandra Milićević Sperlić, načelnik Odeljenja za evropske integracije - Sektor za međunarodnu saradnju i EU integracije, Slavica Stojanović, šef Grupe u Odeljenju za zaštićena područja i ekološku mrežu (Sektor za zaštitu prirode i klimatske promene), Aleksandar Đorđević, šef Odseka za upravljanje posebnim tokovima otpada - Sektor za upravljanje otpadom i otpadnim vodama i Nebojša Redžić, načelnik Odeljenja za Nacionalni registar izvora zagađivanja u Agenciji za zaštitu životne sredine.

Sednici su prisutvovali predstavnici Zelene stolice: Una Mijović iz Arhus centra Novi Sad i Mara Vlajković iz Sanitarno ekološkog društva „San eko“, Beograd.

Na predlog predsednika Odbora, sa 10 glasova za, jednoglasno, usvojen je sledeći:

D n e v n i r e d

1. Informacija o radu Ministarstva zaštite životne sredine za period februar-april 2018. godine;
2. Razno.

Pre prelaska na rad po utvrđenom dnevnom redu, sa 10 glasova za, jednoglasno, usvojen je Zapisnik 11. sednce Odbora za zaštitu životne sredine, održane 8. maja 2018. godine.

Prva tačka dnevnog reda - **Informacija o radu Ministarstva zaštite životne sredine za period februar-april 2018. godine**

U svom uvodnom izlaganju, Ivan Karić, državni sekretar Ministarstva zaštite životne sredine, osvrnuo se na rad Ministarstva u nevedenom periodu, istakavši da će tekst pregovaračke pozicije za Poglavlje 27 verovatno već 4. juna 2018. godine biti poslat u Brisel na neformalne konsultacije.

Govoreći o normativnoj aktivnosti, naveo je da su, na predlog Ministarstva zaštite životne sredine, usvojeni: Predlog Zakona o potvrđivanju Nagoja protokola o pristupu genetičkim resursima i pravednoj i jednakoj raspodeli koristi koje proističu iz njihovog korišćenja uz Konvenciju o biološkoj raznovrsnosti, kao i Predlog zakona o ratifikaciji Sporazuma o očuvanju afričko – evroazijskih migratornih ptica vodenih staništa AEWA i Predlog zakona o ratifikaciji Sporazuma o očuvanju populacija slepih miševa u Evropi – EUROBATS, kao i veći broj podzakonskih akata. Istakao je da je Nacrt zakona o izmenama i dopunama Zakona o zaštiti životne sredine poslat na mišljenje nadležnim organima, da je urađen nacrt novog Zakona o biocidnim proizvodima, da se radi se na nacrtu zakona o izmenama i dopunama Zakona o strateškoj proceni uticaja na životnu sredinu, kao i na nacrtima zakona: o kontroli opasnosti od velikog udesa koji uključuje opasne supstance, o proceni uticaja na životnu sredinu, o strateškoj proceni uticaja na životnu sredinu, o zaštiti od buke u životnoj sredini.

Obavestio je Odbor o tome da je u periodu od 15. marta do 20. aprila 2018. godine u 6 gradova u Srbiji održana je javna rasprava o Nacrtu zakona o klimatskim promenama, kojim se uspostavlja sistematski i kontinuirani monitoring, izveštavanje i verifikacija podataka i informacija od značaja za klimatske promene i institucionalna organizacija za prikupljanje istih, uključujući i podatke i informacije iz industrijskih i energetskih postrojenja.

Kao važnu aktivnost Sektora za upravljanje životnom sredinom, istakao je da je, u saradnji sa Centrom za čistiju proizvodnju Tehnološko-metalurškog fakulteta, Univerziteta u Beogradu, Ministarstvo počelo realizaciju projekta:„Implementacija Direktive o industrijskim emisijama u Srbiji“. Projekat se realizuje uz finansijsku pomoć Agencije za međunarodnu saradnju Kraljevine Švedske (SIDA), kao i uz pomoć Ambasade Švedske u Beogradu. Realizacija projekta počela je 1. marta 2018. godine, projekat će trajati 30 meseci, a jedna od prvih aktivnosti je pomoć ministarstvu pri izradi Specifičnog plana imlementacije Direktive o industrijskim emisijama 2010/75/EU, koji će poslužiti za pripremu pregovaračke pozicije za oblast industrijskog zagađenja.

Istakao je značaj saradnje sa Sektorom za vanredne situacije i učešće predstavnika Ministarstva na radionicama, od kojih je izdvojio onu posvećenu proceni rizika od katastrofa.

Naveo je da je izdato pet saglasnosti na Programe kontrole kvaliteta vazduha na teritoriji gradova/opština: Surdulica, Kraljevo, Bor, Vršac i Senta.

U radu Sektora za strateško planiranje i projekte, kao najznačajniju naveo je saradnju sa pokrajinom Baden-Virtemberg, u okviru koje je državni sekretar Branislav Blažić održao sastanak na kom je dogovorena konkretizacija saradnje kroz pripremu projekta za razmenu znanja i iskustva u oblastima strateškog planiranja i rešavanja pitanja zagađenja životne sredine iskorišćenjem otpada za proizvodnju biogasa kao i nastavak implementacije projekata u oblasti tretmana otpadnih voda u Staroj Pazovi. Naveo je i da se sprovode aktivnosti na realizaciji 17 projekata, koji se finansiraju iz pretpristupnih fondova u vrednosti od oko 40,5 miliona evra, bilateralnih donacija u vrednosti od 5,3 miliona evra i sredstava budžeta ukupne vrednosti od 1.180.050.000 dinara.

Ukazao je na to da je 4. aprila 2018. godine objavljen Javni konkurs za dodelu sredstava za podršku projektima civilnog društva u oblasti zaštite životne sredine u 2018. godini. Učesnicima konkursa je omogućeno da predlože projekte koji se odnose na jednu od sedam tema, od zaštite prirode, klimatskih promena, ekološkog preduzetništva, građanskog aktivizma, ekološkog obrazovanja, zaštite prirode u urbanim sredinama, pa do projekata koji se odnose na medije i promociju ekologije. Ukupno opredeljena sredstva iznose 35.000.000,00 dinara. Prijavljivanje je završeno 24. aprila 2018. godini i u toku je obrada dostavljenih prijava.

Od aktivnosti Sektora za zaštitu prirode i klimatske promene, istakao je bilateralnu saradnju i sprovođenje CITES konvencije, kao i to da je izrađena revizija Strategije o biološkoj raznovrsnosti Republike Srbije za period od 2011. do 2018. godine, u skladu sa globalnim Strateškim planom UN Konvencije o biološkoj raznovrsnosti za period 2011-2020. godine. Istakao je i da Ministarstvo, u saradnji sa UNDP-em, uz finansijsku podršku Globalnog fonda za životnu sredinu, sprovodi Projekat „Lokalni razvoj otporan na klimatske promene”, čiji je cilj pružanje podrške lokalnim samoupravama u planiranju i sprovođenju inovativnih mera i rešenja za smanjenje emisija gasova sa efektom staklene bašte. Osvrnuo se i na javni poziv u okviru Izazova za inovativna rešenja za podnošenje zrelih predloga projekata usmerenih ka inovativnim rešenjima za smanjenje emisija gasova sa efektom staklene bašte, uz istovremeno generisanje društvene, ekonomske i ekološke koristi za lokalne samouprave i njene građane. Planirano je da Klimatski inkubator postane operativan tokom maja 2018. godine.

Ukazao je i na to da je započet postupak za ispitivanje stepena degradacije zemljišta usled izlivanja jalovišta Stolice i izradu revizije projekta Sanacije, zatvaranja i rekultivacije deponije u Zajači, kroz sprovedene javne nabavke.

U okviru međunarodne saradnje, kao značajne naveo je sledeće aktivnosti: učešće ministra Gorana Trivana sa mađarskim ministrom poljoprivrede, Šandorom Fazekašom, na zajedničkoj sednici Vlade Republike Srbije i Vlade Republike Mađarske u Budimpešti, 8. i 9. februara 2018. godine, kao i učešće ministra Gorana Trivana na neformalnom sastanku ministara životne sredine Evropske unije, gde je imao bilateralne susrete sa Nenom Dimovim, ministrom životne sredine i voda Republike Bugarske, Karmenom Velom, evropskim komesarom za životnu sredinu, pomorska pitanja i ribarstvo, kao i sa Johanom Flasbartom, državnim sekretarom Saveznog ministarstva Nemačke za zaštitu životne sredine, zaštitu prirode i nuklearnu bezbednost u Sofiji, 10. i 11. aprila 2018. godine. Ministar Goran Trivan susreo se sa ambasadorom Kraljevine Norveške u Srbiji, sa ambasadorom Ujedinjenih Arapskih Emirata, sa ambasadorom Kraljevine Švedske, sa ambasadorkom Slovačke Republike i sa ambasadorom Portugala.

Kada je reč o aktivnostima Pregovaračke grupe za Poglavlje 27, naveo je da su održani sastanci sa predstavnicima zainteresovanih strana u izradi Specifičnih planova implementacije (DSIP) za oblast voda i upravljanje otpadom, kao i sa šefovima sektorskih radnih grupa. Sastancima su prisustvovali ključni ljudi iz NVO, SKGO, Privrednog sektora, sa instituta i fakulteta. Naveo je i da je objedinjeni sastanak Pregovaračke grupe 27 i sektorskih radnih grupa održan 14. februara u Narodnoj skupštini, kao i da očekuje da će nacrt pregovaračke pozicije biti poslat Evropskoj komisiji 4. juna 2018. godine na neformalne konsultacije.

Od aktivnosti Sektora za upravljanje otpadom i otpadne vode, izdvojio je informaciju da se za regionalni sistem za upravljanje otpadom u Novom Sadu nastavljaju pripreme prethodne studije opravdanosti sa konceptualnim rešenjem za najbolju opciju uspostavljanja regionalnog sistema za upravljanje otpadom i izbora lokacije, uz podršku Švedske agencije za međunarodnu saradnju (SIDA). Za region Kragujevac je završena ovakva studija i očekuju se dalja opredeljenja ovog regiona. Rešavanje problema zajedničkog upravljanja otpadom za Region Kraljevo pomogla je Vlada Francuske, odobrena je realizacija donacije za izradu Predhodne studije opravdanosti upravljanja otpadom za grad Kraljevo i opštine Vrnjačka Banja, Trstenik, Paraćin i Raška.

Istakao je da je od 1. januara 2018. godine otpočela primena Zakona o budžetu Republike Srbije za 2018. godine, kojim je u razdelu 25. Ministarstvo zaštite životne sredine opredeljen iznos budžeta od 5.858.551.000 dinara, uključujući sve izvore finansiranja. Ministarstvo zaštite životne sredine imaće na raspolaganju 2.580.756.000 dinara, Agencija za zaštitu životne sredine 282.795.000 dinara, a Zeleni fond Republike Srbije 2.995.000.000 dinara. Ministarstvo zaštite životne sredine realizovalo je 269.626.562,67 dinara odnosno 10,44% odobrenog budžeta.

Od aktivnosti Sektora za nadzor i predostrožnost u životnoj sredini, istakao je da su u izveštajnom periodu republički inspektori Sektora za nadzor i predostrožnost u životnoj sredini izvršili 1174 inspekcijska pregleda i doneli 192 rešenja. U navedenom periodu, podneto je 27 zahteva za pokretanje prekršajnog postupka i 11 prijava za privredni prestup i 1 krivična prijava. Doneto je i 64 rešenja o zabranama. Naveo je da veliki broj prijava građana stiže na mejl adresu ''opasni otpad''.

Pohvalio je rad Agencije za zaštitu životne sredine, koja je u ovom periodu učestvovala u javnoj raspravi o nacrtu zakona o naknadama za korišćenje javnih dobara. Ukazao je na odličnu saradnju sa Evropskom agencijom za životnu sredinu (EEA), kao i agencijama zemalja članica Evropske unije. Najznačajniji produkt Agencije, Izveštaj o stanju životne sredine u Republici Srbiji za 2016. godinu, nalazi se u Generalnom sekretarijatu i čeka razmatranje na sednici Vlade Republike Srbije. Izrada Izveštaja o stanju životne sredine u Republici Srbiji za 2017. godinu je u toku.

U diskusiji koja je usledila, učestvovali su: Ivana Stojiljković, Slavica Stojanović, Branislav Blažić, Nada Lazić, Filip Radović, Mara Vlajković, Una Mijović i Ivan Karić.

Predsednik Odbora postavila je pitanje koje se odnosilo na proglašenje novih zaštićenih područja, odnosno kada bi brojne odluke, nabrojane u pisanoj informaciji, mogle da stupe na snagu i za koliko procenata će biti povećana teritorija pod zaštitom.

Objašnjeno je da je Planom rada Vlade predviđen određeni broj zaštićenih područja za proglašenje u ovoj godini, na čemu intenzivno radi Ministarstvo. Predviđeno je i proširenje granica već proglašenih zaštićenih područja. Trebalo bi do kraja godine da se postigne da oko 8% teritorije bude pod zaštitom, a trenutno je oko 7,05%. Ukazano je na to da se u ovom poslu nailazi na otpor drugih sektorskih politika, npr. sukob interesa sa Ministarstvom poljoprivrede, šumarstva i vodoprivrede oko poljoprivrednog zemljišta koje se nalazi u okviru zaštićenog područja. Potrebno je usaglašavanje i sa sektorom energetike.

Pojašnjeno je da je potrebno promeniti pristup kada se o ovoj oblasti radi, jer do sada se često dešavalo da se zaštita vrši suprotno interesima stanovništva koje na tom području živi. Zato je potrebno ići u skladu sa zahtevima i očekivanjima stanovništva, da se ne bi desilo da oni napuste to područje. Do sada se pokazalo da Srbije šume, kao upravljač, ili neka privredna društva, koja zaštićeno područje vide kao izvor prihoda, nisu uzimala u obzir interese stanovništva. Zato je potrebno da se to suštinski promeni, pri čemu je neophodno uzeti u obzir iskustva evropskih država, koje više uključuju lokalno stanovništvo u upravljačke strukture, pa se u obzir uzimaju i njihove vizije za budućnost. Projekat koji se radi na Goliji ide ka ovom principu.

Ukazano je na veliki problem nastao zbog seče stabala u Nacionalnom parku Fruška Gora, na koju se žale planinari, a od Ministarstva je dobijen odgovor da je to u skladu sa šumskom osnovom. Dešava se da su posečena obeležena šumska stabla pa se gube staze i to na teritoriji Vojvodine, koja je poznata po slaboj pošumljenosti, a kojim upravlja Javno preduzeće Nacionalni park Fruška Gora. Ukazano je na problem finansiranja, s obzirom na to da se putem taksi i naknada prikupi oko 10 milijadri dinara, da je ukupni budžet za ovu oblast oko pet milijardi i osamsto miliona dinara, a Zeleni fond raspolaže sa nešto manje od tri milijarde dinara. Postavljeno je pitanje da li je dovoljno sredstava opredeljeno za funkcionisanje Agencije za zaštitu životne sredine, s obzirom na to da su donatorskim sredstvima obnavljani uređaji za monitoring vazduha, kao i pitanje da li ima minimum 70% pokrivenosti merenja tokom godine. Istaknuto je da bi bilo dobro da putem informisanja Odbora, isti bude upoznat sa problemima sa kojima se Ministarstvo sreće, kao i sa predlozima kako bi oni mogli da budu rešeni. Postavljeno je i pitanje o čijem trošku će se otkrivena burad sa opasnim otpadom izvesti u inostranstvo, pošto kod nas ne postoji sistem za njegov tretman, kao i ko prati otpad od momenta izdavanja saglasnosti za upravljanje istim do momenta njegovog izvoza, kako bi se znalo da li je takav otpad zaista i izašao iz zemlje. S obzirom na to da je navedeno da je Ministarstvo sufinansiralo i tehnički pomagalo različite regionalne deponije, postavljeno je pitanje da li je završena deponija u Inđiji, jer je deponija kod Stare Pazove stigla skoro do auto-puta.

Direktor Agencije za zaštitu životne sredine obavestio je Odbor o poseti direktora Evropske agencije za zaštitu životne sredine, koji će prvi put posetiti neku državu koja nije članica Evropske unije, 15. juna 2018. godine. Objasnio je da je Agencija svoje uređaje za monitoring vazduha dobila kroz IPA projekat kao donaciju, a da je održavanje takve opreme veoma skupo. Nakon ove donacije opreme, Agenciji nikada nije bio uvećan budžet za iznos servisiranja opreme, sve do ove godine. Sada je potrebno jednim delom zanoviti opremu i kupiti uređaje, jer se u nekim gradovima ne mere neke od ključnih supstanci, a želja Agencije je da se pojača merna mreža. Istakao je da je razvijena aplikacija za mobilne telefone preko koje se može videti kakvo je stanje vazduha u gradovima gde se obavlja merenje. Rekao je da budžet za rad Agencije nije dovoljan, ali da je poslednjih godina povećan. Takođe je ukazao na problem zbog nedovoljnog broja zaposlenih u Agenciji, osvrnuvši se na obećanja da će se taj problem polako rešavati. Istakao je da je, i pored svega, naša Agencija 14. na evropskoj rang listi agencija za zaštitu životne sredine, što je veliki uspeh.

U diskusiji je skrenuta pažnja na nezadovoljstvo građana na lokalu, kada se desi da je gradnja započeta, a da građani nisu o tome bili upoznati, niti su bili uključeni u odlučivanje o tome, a da se u urbanim delovima seku šume i parkovi. Istaknuto je da je neophodno obratiti pažnju na lokalne ekološke planove, koji u većini opština nisu usvojeni ili su zastareli, a u čijoj izradi treba da učestvuju i građani, što često nije slučaj.

U diskusiji je spomenut Izveštaj Koalicije 27, na osnovu kog se vidi da u prethodnoj godini nije baš mnogo toga urađeno po pitanju zaštite životne sredine u Srbiji, pa je postavljeno pitanje šta Ministarstvo vidi kao najveći problem u ovoj oblasti i kada se planira otvaranje Poglavlja 27. Postavljeno je i pitanje kako se planira rešavanje problema opasnog otpada – sistemski ili od slučaja do slučaja, kao i šta se planira sa deponijama.

Ivan Karić je objasnio da se Ministarstvo zaštite životne sredine, u skladu sa Arhuskom konvencijom, trudi da pravi javne rasprave, ali da problemi na koje je ukazano spadaju u nadležnost lokalnih samouprava i drugih ministarstava. Skrenuo je pažnju na to da bi trebalo da se planovi regulacije stave na javni uvid i da rasprava o njima traje 30-ak dana pre nego što ih skupština donese. Istakao je da je Ministarstvo otvoreno za komunikaciju sa organizacijama civilnog društva, kako bi se rešavali konkretni problemi na koje one ukazuju. Odgovarajući na ostala pitanja, naveo je da se često meša šta je strateško opredeljenje Ministarstva sa konkretnim stvarima u vezi sa Poglavljem 27, jer još uvek nismo u fazi da planove implementacije sprovodimo u delo.

Pošto je, saglasno članu 229. Poslovnika Narodne skupštine, razmotrio Informaciju o radu Ministarstva zaštite životne sredine za period februar - april 2018. godine, na predlog predsednika Odbora, sa 10 glasova za, jednoglasno, Odbor za zaštitu životne sredine odlučio je da Informaciju prihvati, o čemu je izveštaj podneo Narodnoj skupštini.

Druga tačka dnevnog reda – **Razno**

Član Odbora Nada Lazić predložila je da Odbor organizuje javno slušanje na temu „Stanje voda u Republici Srbiji“, ukazavši na to da je predlog za organizovanje takvog javnog slušanja već podnosila Odboru za poljoprivredu, šumarstvo i vodoprivredu, ali bez uspeha. Predložila je da se na ovo javno slušanje pozovu predstavnici svih relevantnih ministarstava.

Predsednik Odbora je rekla da je i bilo u planu javno slušanje posvećeno vodama, pa da neće biti problem da Odbor ovo javno slušanje organizuje.

Sednica je završena u 11,57 časova.

SEKRETAR PREDSEDNIK

Milica Bašić Ivana Stojiljković